Diari Oficial de la Generalitat Valenciana


Sumari del DOGV 5522, del 29-05-2007 (2007/6499)

RESOLUCIÓ de 8 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre l'Agència Valenciana de Salut de la Conselleria de Sanitat de la Generalitat Valenciana i la Fundació de la Comunitat Valenciana per a la Innovació Urbana i l'Economia del Coneixement de l'Ajuntament de València, per a la promoció del projecte Gecobio.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5522

Data del DOGV
:   29-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6499


Data del document
:   08-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * administració local
    * cooperació administrativa
    * investigació mèdica

RESOLUCIÓ de 8 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre l'Agència Valenciana de Salut de la Conselleria de Sanitat de la Generalitat Valenciana i la Fundació de la Comunitat Valenciana per a la Innovació Urbana i l'Economia del Coneixement de l'Ajuntament de València, per a la promoció del projecte Gecobio. [2007/6499]  
Subscrit, després de la tramitació prèvia reglamentària, entre l'Agència Valenciana de Salut de la conselleria de Sanitat de la Generalitat Valenciana i la Fundació de la Comunitat Valenciana per a la Innovació Urbana i l'Economia del Coneixement, el 6 de febrer de 2007, un Conveni de col·laboració per a la promoció del projecte Gecobio, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0194/2007, i que figura com a annex d'esta resolució.  
València, 8 de maig de 2007.- La directora general de Relacions amb les Corts i Secretariat del Govern: Angélica Such Ronda.  
Conveni de col·laboració entre l'Agència Valenciana de Salut de la conselleria de Sanitat de la Generalitat Valenciana i la Fundació de la Comunitat Valenciana per a la Innovació Urbana i l'Economia del Coneixement de l'Ajuntament de València, per a la promoció del projecte Gecobio  
València, 6 de febrer de 2007  
Reunits  
D'una banda, Rafael Blasco Castany, conseller de Sanitat, com a president del Consell d'Administració de l'Agència Valenciana de Salut, fent ús de la delegació per a la signatura d'este conveni de l'Acord del Consell d'Administració d'1 de febrer de 2007, publicat en el DOCV número 5.453, de data 19 de febrer de 2007.  
I, de l'altra banda, Juan Eduardo Santón Moreno, en nom i representació de l'entitat Fundació per a la Innovació Urbana i l'Economia del Coneixement, davant FIVEC), CIF R54847004, amb domicili social al c/ Sant Vicent, 16, 2n, 5, de València, de la qual té el càrrec de president. Es declara amb poders suficients per a la celebració d'este conveni d'acord amb l'article 9.5 dels estatuts de l'entitat, i també per la Resolució número 138 de l'Alcaldia de València, segons l'Acord Plenari de data 28 d'octubre de 2005.  
Els intervinents es reconeixen mútuament i recíprocament la capacitat legal necessària per a la formalització d'este conveni i, per a això,  
Exposen  
I. El foment de la investigació biomèdica i en ciències de la salut és fonamental per al progrés dels sistemes sanitaris i per a incrementar el benestar social i millorar la qualitat i l'expectativa de vida dels ciutadans.  
II. La investigació cooperativa unix els coneixements cientificotecnològics dels actors que conformen el sector de la salut, potencia les sinergies i evita duplicitats.  
III. La utilització de les noves tecnologies de la informació i la comunicació facilita la investigació cooperativa esmentada.  
IV. Segons els articles 3 i 8 de la Llei 3/2003, de 6 de febrer, d'Ordenació Sanitària de la Comunitat Valenciana, un dels fins del sistema sanitari valencià i un principi rector de la seua ordenació, és la potenciació i el desplegament de la investigació científica en l'àmbit de la salut.  
V. L'Agència Valenciana de Salut de la conselleria de Sanitat està interessada a potenciar la investigació cooperativa dels centres assistencials, i també la d'estos centres amb els altres actors que conformen el sector de la salut de la Comunitat Valenciana, dins del seu àmbit de responsabilitat.  
VI. L'Ajuntament de València, a través de la Fundació per a la Innovació Urbana i l'Economia del Coneixement, ha desplegat el projecte Gecobio, una xarxa de cooperació per a la gestió del coneixement generat en el sector de la salut basada en les noves tecnologies de la informació i el coneixement.  
VII. Entre els principals objectius de Gecobio figuren potenciar una major confiança del ciutadà en el sistema sanitari de la seua regió, la cooperació del personal investigador del sistema de salut valencià mitjançant l'aplicació de les noves tecnologies de la informació i el coneixement, i també una major fluïdesa en la transferència dels resultats de les investigacions d'este àmbit a les empreses del sector de ciències i tecnologies de la salut, i impulsar amb tot això l'economia emergent del sector biomèdic i biotecnològic.  
VIII. L'Agència Valenciana de Salut de la conselleria de Sanitat està interessada a promoure la participació en Gecobio del personal mèdic i investigador, a fi de compartir els coneixements, buscar noves línies de finançament per a les investigacions i que els resultats de les investigacions siguen més fàcilment explotats per part de les empreses.  
IX. Per tot això, ambdues parts acorden subscriure este conveni de col·laboració que servisca per a afavorir la investigació cooperativa en xarxa entre el personal investigador propi i la resta d'actors del sistema sanitari del seu àmbit de responsabilitat, d'acord amb les clàusules següents.  
Clàusules  
Primera  
Este conveni té com a finalitat fixar el marc de col·laboració entre la Fundació per a la Innovació Urbana i l'Economia del Coneixement de l'Ajuntament de València i la Generalitat Valenciana per a la promoció i la difusió del projecte Gecobio en els centres assistencials dependents de l'Agència Valenciana de Salut de la conselleria de Sanitat de la Generalitat, i també en els centres d'investigació que hi estan vinculats.  
Segona  
D'acord amb el que preveu la clàusula anterior, la col·laboració de les parts integrants d'este conveni, consistix en les accions que es detallen a continuació:  
a) Per part de l'Agència Valenciana de Salut de la conselleria de Sanitat:  
- Difondre la iniciativa i impulsar la participació en el projecte Gecobio dels centres assistencials i organismes de la seua competència, i també d'altres grups d'investigació, organismes o entitats públiques o privades del territori de la Comunitat Valenciana, en les activitats d'investigació cooperativa en ciències i tecnologies de la salut.  
- Difondre la iniciativa en els actes, jornades o conferències que organitze per a la promoció i difusió de la investigació i innovació que facen en els seus centres assistencials investigadors de la seua competència.  
b) Per part de la Fundació de la Comunitat Valenciana per a la Innovació Urbana i l'Economia del Coneixement de l'Ajuntament de València:  
- Adoptar la iniciativa Gecobio com a ferramenta de gestió del coneixement generat en el sector en ciències i tecnologies de la salut a la ciutat de València.  
- Difondre la iniciativa entre les seues institucions i organismes col·laboradors en la difusió de la innovació i l'economia del coneixement del sector biomèdic i de les ciències de la salut.  
- Impulsar la participació en Gecobio d'altres grups d'investigació, organismes o entitats públiques o privades del territori de la Comunitat Valenciana, en les activitats d'investigació cooperativa en ciències i tecnologies de la salut.  
- Informar l'Agència Valenciana de Salut de la conselleria de Sanitat dels actes, jornades o conferències que organitze que se celebren en l'àmbit de la seua competència, i que siguen del seu interés per a la difusió de la iniciativa Gecobio.  
Tercera  
A fi de fer el seguiment i de resoldre els problemes d'interpretació i compliment que es plantegen en el desplegament d'este conveni, s'establix una comissió paritària integrada per dos representants de l'Agència Valenciana de Salut de la conselleria de Sanitat de la Generalitat i dos representants de la Fundació de la Comunitat Valenciana per a la Innovació Urbana i l'Economia del Coneixement de l'Ajuntament de València.  
També poden assistir a les comissions esmentades dos assessors per cada una de les parts, amb veu i sense vot.  
Els membres de la comissió que acudisquen en representació de l'Agència Valenciana de Salut de la conselleria de Sanitat són nomenats pel director gerent; els que ho facen en representació de la Fundació per a la Innovació Urbana i l'Economia del Coneixement de l'Ajuntament de València són nomenats pel president de la Fundació per a la Innovació Urbana i l'Economia del Coneixement.  
Quarta  
Es poden celebrar altres convenis singulars o acords específics en els assumptes que resulte necessari per a la gestió millor i el compliment dels objectius marcats per ambdues administracions públiques.  
Cinquena  
La vigència d'este conveni és de tres anys, renovable pel mateix període, de forma expressa, abans que acabe el període de vigència, si no hi ha objecció respecte a això per part de cap de les parts. Les parts poden modificar o denunciar este document en qualsevol moment per mutu acord. També qualsevol de les parts pot denunciar este acord comunicant-ho per escrit a l'altra part tres mesos abans de la data en què vulga donar-lo per acabat.  
I, com a mostra de conformitat de totes les parts, signen este conveni en un sol acte i en triple exemplar, al lloc i en la data indicats.   
Per la Fundació per a la Innovació Urbana i l'Economia del Coneixement. el president: Juan Eduardo Santón Moreno.  
Per l'Agència Valenciana de Salut, el president del Consell d'Administració: Rafael Blasco Castany.